钦定古今图书集成/明伦汇编/官常典/第343卷 > 李尚隐
## 钦定古今图书集成/明伦汇编/官常典/第343卷 > 李尚隐

按《唐书》本传：“尚隐，其先出赵郡，徙贯万年。年二十，举
明经，再调下邽主簿。州刺史姚班说其能，器之。神龙
中，左台中丞侯令德为关内黜陟使，尚隐佐之，以最
擢左台监察御史。于是崔湜、郑愔典吏部选，附势幸，
铨拟不平，至逆用三年员阙，材廉者轧不进，俄而相
踵知政事，尚隐与御史李怀让显劾其罪，湜等皆斥”
去。睦州刺史冯昭泰，性鸷刻，人惮其彊。尝诬系桐庐
令李师旦二百馀家为妖蛊，有诏御史覆验，皆称病
不肯往。尚隐曰：“善良方蒙枉，不为申明，可乎？”因请行。
果推雪其冤，湜愔复当路。乃出尚隐为伊阙令，怀让、
魏令，湜等伏诛。元宗知尚隐方严，由定州司马擢吏
部员外郎。怀让自河阳令拜兵部员外郎。怀让，蓨人。
后历给事中。尚隐以将作少监营桥陵，封高邑县男。
未几，进御史中丞。御史王旭招权，稍不制，仇家告其
罪，尚隐穷治，具其奸赃，无假借，遂抵罪。进兵部侍郎，
俄出为蒲州刺史。浮屠怀照者，自言母梦日入怀生
己，镂石著验，闻人冯待征等助实其言，尚隐劾处妖
妄，诏流怀照播州。再迁河南尹。尚隐性刚亮，论议皆
披心示诚，处事分明，御下不苛。尤详练故实，前后制
令诵记略无遗。妖贼刘定高夜犯通洛门，尚隐坐不
素觉，左迁桂州都督。帝遣使劳曰：“知卿忠公，然国法
须尔。”因赐杂彩百匹遣之。迁广州都督、五府经略使。
及还，人或袖金以赠，尚隐曰：“吾自性分不可易，非畏
人知也。”代王丘为御史大夫，时司农陈思问引属史
多小人干隐钱谷，尚隐按其违，赃累钜万，思问流死
岭南。改尚隐太子詹事，不阅旬，进户部尚书，前后更
扬益二州长史、东都留守，爵高邑伯。开元二十八年，
以太子宾客卒，年七十五，谥曰贞。尚隐三入御史府，
辄绳恶吏，不以残挚失名，所发当也。素议归重，仕官
未尝以过谪，惟劾诋幸臣及坐小法左迁，复见用，以
循吏终始云。自开元二十二年置京畿采访处置等
使，用中丞卢奂为之，尚隐以大夫不克使，永泰以后，
大夫王翊、崔涣、李涵、崔宁、卢杞乃为之。